

**REPUBLIKA HRVATSKA**

**KARLOVAČKA ŽUPANIJA**

**OPĆINA PLAŠKI**

**OPĆINSKO VIJEĆE**

**KLASA: 021-05/22-02/\_\_\_**

**URBROJ: 2133-14-01/01-22-1**

**Plaški, \_\_\_. studeni 2025.**

Na temelju članka 104. Zakona o komunalnom gospodarstvu ("Narodne novine", broj 68/18 , 110/18, 32/20 i 145/24) i članka 37. Statuta Općine Plaški ("Glasnik Karlovačke županije", broj 41/23), Općinsko vijeće Općine Plaški na\_\_. redovnoj sjednici održanoj dana \_\_. studenog 2025. godine, donijelo je

**O D L U K U**

**o komunalnom redu**

**I. OPĆE ODREDBE**

**Članak 1.**

(1) Ovom Odlukom propisuje se komunalni red na području Općine Plaški (u daljnjem tekstu: Općine) u skladu s urbanim, gospodarskim, društvenim i kulturnim razvojem Općine, i to:

- uređenje naselja

- korištenje površina javne namjene

- parkiranje vozila na površinama javne namjene

- održavanje površina javne namjene

**Članak 2.**

(1) Komunalni red propisan ovom Odlukom obvezan je za sve vlasnike nekretnina na području Općine, za osobe koje se privremeno nalaze na području Općine, kao i za sve fizičke i pravne osobe koje na području Općine obavljaju aktivnosti uređene ovom Odlukom.

**II. UREĐENJE NASELJA**

**Članak 3.**

(1) Uređenje naselja obuhvaća:

- uređenje pročelja, okućnica i dvorišta zgrada u vlasništvu fizičkih ili pravnih osoba

- određivanje uvjeta za postavljanje reklama, plakata, spomen-ploča na građevinama

- određivanje uvjeta za postavljanje klimatizacijskih uređaja, dimovodnih, zajedničkih antenskih sustava i drugih uređaja na zgradama koji se prema posebnim propisima grade bez građevinske dozvole i glavnog projekta.

**Članak 4.**

(1) Vlasnici zgrada dužni su redovito održavati i popravljati pročelja zgrada, redovito uređivati i održavati okućnicu i dvorište zgrada, tako da svojim izgledom i stanjem ne narušavaju estetski izgled okolnih površina.

(2) Vlasnici izgrađenih i neizgrađenih građevinskih površina dužni su travnate površine, kao i živice, stabla, te drugo ukrasno bilje, držati uredno ošišane, odnosno orezane, tako da svojim izgledom i stanjem ne narušavaju estetski izgled okolnih površina.

(3) Svaka stambena jedinica na području Općine Plaški mora biti označena kućnim brojem ulične strane zgrade.

(4) Troškove nabave kućnog broja, kao i postavljanja i održavanja snosi vlasnik kuće.

(5) Sve fizičke i pravne osobe koje se bave poslovnom djelatnošću, a imaju sjedište na prostoru Općine, dužne su postaviti propisan natpis s ulične strane zgrade u kojoj imaju sjedište.

(6) Troškove nabave natpisa, kao i postavljanja i održavanja, snosi fizička ili pravna osoba koja se bavi poslovnom djelatnošću.

**Članak 5**.

(1) Na području Općine smiju se postaviti reklamni panoi, plakati, oglasi i slične objave reklamno-promidžbenog ili informativnog sadržaja (u daljnjem tekstu - plakati), samo na oglasnim ili reklamnim pločama, oglasnim stupovima, oglasnim ormarićima, oglasnim panoima i drugim oglasnim prostorima koji služe isključivo za navedenu namjenu, a u suprotnom bit će uklonjeni na trošak organizatora priredbe ili manifestacije, odnosno pravne ili fizičke osobe čiji se proizvod ili usluga plakatom oglašava.

(2) Za sadržaj postavljenih reklama i plakata odgovorna je osoba koja ih postavlja i organizator priredbe ili manifestacije, odnosno pravna ili fizička osoba čiji se proizvod ili usluga plakatom oglašava.

(3) Uredno postavljene plakate zabranjeno je uklanjati, prljati, oštećivati, uništavati ili mijenjati njihovu poruku od strane drugih osoba.

**Članak 6.**

(1) Na području Općine Plaški na objekte, javne površine i druge prostore dopušteno je postavljati spomenike, spomen ploče, skulpture i slične predmete, te postavljene uklanjati, samo uz Odobrenje Jedinstvenog upravnog odjela, ukoliko posebnim propisima nije drugačije određeno.

(2) Uz zahtjev za postavljanje spomenika, spomen ploča, skulptura i sličnih predmeta, koji se podnosi Jedinstvenom upravnom odjelu, podnositelj zahtjeva obavezno dostavlja idejni projekt, tehnički opis, oznaku lokacije, obrazloženje o potrebi postave predmeta i drugu dokumentaciju.

(3) Osim navedenog u stavku 2. ovog članka, potrebno je pribaviti i suglasnost nadležnog konzervatorskog tijela, ukoliko se spomenici, spomen ploče, skulpture i slični predmeti, postavljaju ili uklanjaju sa područja zaštićene kulturno-povijesne cjeline ili pojedinačnog kulturnog dobra.

(4) Osoba na čiji je zahtjev postavljen spomenik, spomen ploča, skulptura i slični predmeti, dužna ih je držati urednima i zaštiti od uništavanja, a ukoliko ista ne postupi sukladno navedenom, Općina će to učiniti putem treće osobe, na njezin trošak. Ukoliko ona više ne postoji, o održavanju istih brinut će se Općina.

(5) Postavljene spomenike, spomen ploče, skulpture i slične predmete, zabranjeno je prljati, po njim pisati, crtati ili ih na bilo koji drugi način oštećivati, a učinjenu štetu će sanirati Općina na trošak počinitelja.

(6) Spomenici, spomen ploče, skulpture i slični predmeti postavljeni na objekte, javne površine i druge prostore na području Općine bez odobrenja, bit će uklonjeni u trošku osobe koja ih je postavila.

**Članak 7.**

(1) Klimatizacijski uređaji, dimovodni i zajednički antenski sustavite drugi uređaji na zgradama, koji se prema posebnim propisima grade bez građevinske dozvole i glavnog projekta potrebno je postavljati na način da ne narušavaju estetski izgled pročelja zgrada i okućnica.

**III. KORIŠTENJE POVRŠINA JAVNE NAMJENE**

**Članak 8.**

(1) Fizičkim i pravnim osobama mogu privremeno koristiti površine javne namjene i zemljišta u vlasništvu jedinice lokalne samouprave za gospodarske i druge svrhe, samo na temelju Odobrenja Jedinstvenog upravnog odjela, a sukladno Odluci o porezima Općine Plaški („Glasnik Karlovačke županije“, broj 9/25).

(2) Navedenim Odobrenjem moguće je predvidjeti građenje građevina na tim površinama, koje se prema posebnim propisima grade bez građevinske dozvole i glavnog projekta.

(3) Davanje na privremeno korištenje sadržava obavezu korištenja površine na način koji omogućava kretanje osoba s posebnim potrebama.

(4) Štetu učinjenu prilikom korištenja javne površine, dužna je sanirati odgovorna osoba, a ukoliko ista to ne učini, Općina će učiniti putem treće osobe, a za nastale troškove teretit će se odgovorna osoba.

**Članak 9.**

(1) Zadržavanje ogrjevnog drva, građevinskog materijala i ostalih predmeta na javnim površinama dozvoljeno je najviše 7 (sedam) dana te ne zahtjeva izdavanje odobrenja.

(2) Ogrjevno drvo, građevinski materijal i ostali predmeti ostavljeni na javnoj površini, duže od 7 (sedam) dana, bit će uklonjeni na trošak vlasnika.

**IV. PARKIRANJE VOZILA NA POVRŠINAMA JAVNE NAMJENE**

**Članak 10.**

(1) Parkiranje je dozvoljeno na javnim površinama koje su prometno označene za tu svrhu, najviše 7 (sedam) dana neprekidno.

(2) Vozila koja su parkirana na javnoj površini na mjestu koje nije za to prometno označeno, ili su duže od 7 (sedam) dana neprekidno parkirana na za to označenom mjestu, bit će uklonjena na trošak vlasnika.

**V. ODRŽAVANJE POVRŠINA JAVNE NAMJENE**

**Članak 11.**

(1) Na javnim površinama zabranjeno je oštećivanje objekata i opreme, drveća i ukrasnog raslinja, obrađivati i ograđivati ih, postavljati fizičke prepreke na istima, bacati i rasipavati smeće i otpatke, ispuštati otpadne vode ili vode drenažnih sistema.

(2) Vlasnici nekretnina dužni su očistiti snijeg na ulazu u svoj objekt, kad debljina snijega prelazi 15 cm, posipati u slučaju poledice pijeskom i drugim prikladnim materijalom kao i uklanjati ledene sige s krovova i snijeg koji ugrožava sigurnost pješaka, inače će to učiniti Općina na trošak vlasnika nekretnine.

**VI. OVLASTI I POSTUPAK KOMUNALNOG REDARA**

**Članak 12.**

(1) U provedbi nadzora nad provedbom Odluke o komunalnom redu, komunalni redar je ovlašten:

1. zatražiti i pregledati isprave (osobna iskaznica, putovnica, izvod iz sudskog registra i sl.), na temelju kojih može utvrditi identitet stranke, odnosno zakonskog zastupnika stranke kao i drugih osoba nazočnih prilikom nadzora,

2. uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi, kao i od drugih osoba nazočnih prilikom nadzora,

3. zatražiti pisanim putem od stranke točne i potpune podatke i dokumentaciju potrebnu u nadzoru,

4. prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i sl.),

5.odrediti izvršenje obveza ako utvrdi da se one ne obavljaju ili se obavljaju nepravilno,

6.odrediti fizičkim i pravnim osobama podnošenje odgovarajućih izvješća o uklanjanju utvrđenih nedostataka prilikom nadzora,

7. obavljati i druge radnje u svrhu provedbe nadzora.

**Članak 13.**

(1) Komunalni redar kada utvrdi povredu propisa čije je izvršenje ovlašten nadzirati, obvezan je po službenoj dužnosti pokrenuti upravni postupak i narediti odgovarajuće mjere u skladu s ovom Odlukom, odlukama koje reguliraju komunalni red te posebnim propisima.

(2) Ako komunalni redar utvrdi da nije došlo do povrede propisa čije izvršenje je ovlašten nadzirati, pa zato nema uvjeta za pokretanje upravnog postupka, pisanim će putem o tome obavijestiti poznatog prijavitelja u roku od 8 dana od dana utvrđenja činjeničnog stanja.

(3) U provedbi nadzora nad provedbom Odluke o komunalnom redu komunalni redar ima pravo i obvezu rješenjem ili na drugi propisani način narediti fizičkim i pravnim osobama mjere za održavanje komunalnog reda propisane Odlukom o komunalnom redu, odnosno druge mjere propisane zakonom.

(4) Ako je stranka izvršila obvezu iz rješenja o izvršenju komunalnog redara ili je iz drugog razloga prestala obveza izvršenja tog rješenja, komunalni redar po službenoj dužnosti donosi rješenje o obustavi postupka izvršenja rješenja.

**Članak 14.**

(1) Protiv upravnih akata koje donosi komunalni redar može se izjaviti žalba o kojoj odlučuje upravno tijelo Karlovačke županije nadležno za poslove komunalnog gospodarstva ako posebnim zakonom nije propisano drukčije.

(2) Žalba izjavljena protiv rješenja komunalnog redara, ne odgađa njegovo izvršenje.

**VII. PREKRŠAJNE ODREDBE**

**Članak 15.**

(1) Novčanom kaznom u iznosu od 200,00 eur-a kaznit će se pravna osoba (kao i fizička osoba obrtnik ili osoba koja obavlja drugu samostalnu djelatnost) ako postupa suprotno odredbama iz članka 4., stavak 1.-3. i 5., članka 5. stavak 1. i 3., članka 6., stavak 4.-6., članak7., stavak 1., članak 8., stavak 1., članak 9. stavak 2., članak 10.stavak 2. i članak 11. stavak 1. i 2.

(2) Novčanom kaznom u iznosu od 100,00 eur-a kaznit će se fizička osoba ako postupa suprotno odredbama iz članka 4., stavak 1.-3. i 5., članka 5. stavak 1. i 3., članka 6., stavak 4.-6., članak 7., stavak 1., članak 8., stavak 1., članak 9. stavak 2., članak 10. stavak 2. i članak 11. stavak 1. i 2.

(3) Novčana kazna može se naplatiti u visini polovice propisane kazne iz stavka 1. i 2. ovog članka ako počinitelj istu uplati u roku od 3 dana od primitka, te dostavi dokaz o izvršenoj uplati Jedinstvenom upravnom odjelu Općine Plaški.

**VIII. ZAVRŠNE ODREDBE**

**Članak 16.**

(1) Ova Odluka stupa na snagu osmog dana od dana objave u "Glasniku Karlovačke županije".

(2) Stupanjem na snagu ove Odluke prestaje važiti Odluka o komunalnom redu ("Glasnik Karlovačke županije", broj 55/22).

**PREDSJEDNIK**

**Ivica Klečina, dipl.theol.**